# Can Fabra

Can Fabra, coneguda també com a Vapor del Rec, és una antiga fàbrica de Sant Andreu de Palomar catalogada com a bé amb elements d'interès (categoria C).

## Història

El 1839, el comerciant sigetà Josep Vilanova i Massó (†1880) va adquirir en emfiteusi a l'hortolà Pere Feliu i Guardiola un terreny format per 9 cossos de casa al costat del Rec Comtal (actualment carrer del Segre) i el camí del pont d'en Farrà (actualment carrer del Doctor Balarí i Jovany), on va establir un molí mogut per una màquina de vapor.
El 1852, i després de diverses vissicituds, la fàbrica, ara dedicada a la filatura del cotó, va ser adquirida per la societat anònima La Industrial Cotonera, dirigida per Bernat Muntadas i Cañellas, que hi mantingué l'activitat fins al 1878, quan la comissió liquidadora la va vendre a la societat Mas Germans, formada per Joan i Josep Mas i Esteve, dissolta el 1885 per la mort del darrer.
El 1915, Filatures Fabra i Coats comprà la fàbrica, que en un primer moment fou utilitzada com a magatzem general i dipòsit de carbó. No va ser fins al 1920, amb l’adquisició de la societat Hilandería Planas, que el Vapor del Rec se'n va integrar dintre de l'estructura productiva, amb la construcció d'una escala segons el projecte de l'arquitecte Salvador Vinyals.
El 1989, el complex fabril de 14.000 m² edificats va ser adquirit per l'Ajuntament de Barcelona, que enderrocà totes les naus menys la principal. L'any 1999 se n'iniciaren les obres de remodelació per a la creació d'una biblioteca pública, obra dels arquitectes Moisés Gallego, Tomàs Morató i Jaume Arderiu. Aquesta actuació, enllestida el 2002, és un exemple més de relació entre patrimoni industrial i equipaments culturals.

## Descripció

És un edifici aïllat, envoltat per un parc i una plaça. De planta baixa i tres pisos, té planta rectangular i unes dimensions de 71 x 19 m, amb una superfície de 6.000 m². L'estructura està formada per murs de tancament de maó vist, amb grans finestrals de mig punt amb motllures, i pilars de fosa que suporten jàsseres de fusta i voltes tensades amb tirants de ferro dolç. La coberta és de teula romana, a dues aigües.

## Referències

* 1 2 «Filatures Fabra i Coats». Catàleg de Patrimoni. Ajuntament de Barcelona.
* ↑ Diari Catalá. Polítich y literari, 06-04-1880, p. 711.
* ↑ AHPB, notari Josep Maria Òdena, manual 1.187/43, f. 366v-368v, 25-11-1839.
* ↑ «Don José Vilanova y Masó acude a la Junta para que le permita abrir una sangradera en la acequia y punto Campo de Gordi para recibir un cuarto y medio de diámetro de aguan en un solo chorro». 1840/014. AMDSA, 22-06-1840.
* ↑ Gascon i Soler, Marc «Les origines de l’industrie mécanique moderne en Catalogne: l’exemple de l’atelier de l’indiano Joan Domènech i Coll (1839-1867)». Entreprises en Méditerranée: héritages, modèles, redéploiements, 10, 2006, pàg. 39-48.
* 1 2 Colomer i Roma, 2014, p. 172.
* ↑ Colomer i Roma, 2014, p. 172-173.
* ↑ «Fernando Fabra en representació de "Hilaturas Fabra y Coats". Sant Adrià i Otger 37 (on ara està la plaça de Can Fabra). Practicar diverses obres a la fàbrica». Q127 Foment 1298/1920. AMCB, 01-05-1920.
* 1 2 3 «CAN FABRA, FÀBRICA DEL REC». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.

## Vegeu també

* Casa Josep Vilanova
* Casa-fàbrica Jordà
* Font cibernètica de Can Fabra

## Bibliografia

* Cabana, Francesc «La Industrial Cotonera.1853-1877». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.
* Colomer i Roma, Pere. Barcelona, una capital del fil: Fabra i Coats i el seu model de gestió, 1903-1936. MUHBA, 2014.

## Enllaços externs

* «Can Fabra. Biblioteca Ignasi Iglesias». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* Basiana, Xavier; Orpinell, Jaume «Can Fabra, 1997-1998 (fotografia, 85 x 65 cm)». Barcelona, ciutat de fàbriques. MACBA.
* «Jardins de la plaça de Can Fabra». Ajuntament de Barcelona.